- Այս ընթացքում ստացել ենք 212 դիմումներ և բողոքներ, որոնք վերլուծվել-քննարկվել են հանձնաժողովի կողմից, և բոլորի վերաբերյալ համապատասխան ընթացք է ապահովվել: Մի մասը պարզաբանվել է, մյուսների վերաբերյալ միջնորդություններ են ներկայացվել: Ընդհանուր առմամբ 60 տոկոսով բավարարվել են դիմումներն ու բողոքները: Վերջին զորակոչի ընթացքում մեր ստացած դիմումներն ամենաշատն էին` 52-ը: 41-ը վերաբերում էր առողջական խնդիրների, որոնք էլ մեր հանձնաժողովի աշխատանքների ծանրության կենտրոնը կարելի է համարել: Սա շատ բարդ ու պատասխանատու խնդիր է. պետք է լինել սկզբունքային, ուշադիր, հետևողական` նույնիսկ պահանջվածից շատ, որովհետև ոչ առողջ զինվոր մեր բանակին պետք չէ: Նախորդ զորակոչի ընթացքում հանձնաժողովին դիմած 19 զորակոչիկներ ճանաչվել են ծառայությանը ոչ պիտանի և տարբեր ժամկետներով տարկետում են ստացել: Նրանցից 16-ի նկատմամբ մեր միջամտությունից հետո փոխվել է զորակոչվելու որոշումը: Սա իհարկե մենք չենք կարող գրանցել միայն հանձնաժողովի ակտիվում, քանի որ այն որոշում կայացնող մարմին չէ: Սա համատեղ աշխատանքի արդյունք է: Այդ առումով խրախուսելի և գովելի է զորակոչային մարմինների, մասնավորապես` ԿԲՀ-ի վերաբերմունքը, որը նպատակամղված է օբյեկտիվ որոշումներ կայացնելու: Ամեն դեպքում հնարավոր են թերացումներ, սակայն ամենակարևորը դրանք շտկելու պատրաստակամությունն է: